

फिल्म के हीरो संजू (इमरान) और उसके दो साथियों को डॉक्टर बताता है कि संजू को सिर पर चोट लगी है और उसकी याददाश्त आती-जाती रहेगी। कुछ बातें वो भूल जाएगा, कुछ याद रहेगी, जो बातें याद है उन्हें वो भूल सकता है। इस गोलमोल जवाब के इर्दगिर्द ‘घनचक्कर’ के लेखक और निर्देशक ने अपना खेल खेल लिया है।

इस तर्क के जरिये उन्होंने दर्शकों के मन में उठने वाले अधिकांश सवालों को संतुष्ट करना चाहा है और इसका कुछ ज्यादा फायदा भी उठा लिया है। बहरहाल, तर्क से सहमत नहीं भी हुआ जाए तो भी फिल्म लंबे समय तक बांध कर रखती है, लेकिन अंत तक पहुंचते-पहुंचते लेखकों के पास आइडिए खत्म हो जाते हैं। अंत वैसा धमाकेदार नहीं है जैसा कि माहौल बनाता है।

फिल्म की शुरुआत जबरदस्त है। संजू अपनी बीवी नीतू (विद्या बालन) के साथ खाना खा रहा है और उसके मोबाइल पर पंडित (राजेश शर्मा) और इदरीस (नमित दास) का कॉल आता है। वे उसे बैंक रॉबरी के लिए कहते हैं। इस काम के बदले में उसे दस करोड़ रुपये मिलेंगे।

संजू इसमें कोई रूचि नहीं लेता क्योंकि उसके पास इतना पैसा है कि तीन-चार साल मजे से कट सकते हैं, लेकिन नीतू कहती है कि आखिरी चोरी करने लेने में कोई बुराई नहीं है। दस करोड़ मिलेंगे तो एक बढ़िया घर, कार और यूरोप ट्रिप पर जाया जा सकता है।

मुंबई की लोकल में तीनों मीटिंग करते हैं। इसके बाद बहुत ही मजेदार तरीके से बैंक लूटी जाती है। धर्मेन्द्र, अमिताभ बच्चन और उत्पल दत्त के मास्क लगाकर वे इस काम को अंजाम देते हैं। तीनों मास्क के एक्सप्रेशन बिलकुल अलग रहते हैं। एक हंसता हुआ, दूसरा गंभीर तो तीसरा परेशान।

बैंक से 30 से 35 करोड़ रुपये लूटने के बाद संजू को रकम छिपाने के लिए दी जाती है। तीनों तीन महीने बाद मिलने का निश्चय करते हैं ताकि मामला ठंडा हो जाने पर रकम का बंटवारा कर सके।

तीन महीने बाद पंडित और इदरीस जब संजू को फोन लगाते हैं तो वह उनको पहचानता ही नहीं। एक एक्सीडेंट में उसे सिर पर चोट लगती है और याददाश्त के आने-जाने का सिलसिला शुरू हो जाता है। उसे याद ही नहीं आता कि रकम कहां छिपाई है।

संजू के घर आकर पंडित और इदरीस रहने लगते हैं ताकि उसे याद आए और उन्हें अपना हिस्सा मिले। यहां तक फिल्म को राजकुमार गुप्ता ने शानदार तरीके से फिल्माया है। दर्शकों को चक्कर में भी डाला है। क्या संजू झूठ बोल रहा है? क्या संजू और नीतू मिले हुए हैं? क्या नीतू को पता है कि संजू ने पैसे कहां छिपाए हैं? इन कैरेक्टर्स के जरिये कॉमेडी का तड़का भी लगाया है।

विद्या बालन एक लाउड पंजाबी महिला की भूमिका में हैं। वॉग और फेमिना जैसी मैगजीन पढ़कर उस पर फैशन का भूत सवार है। चूंकि पार्टी में जाने का अवसर तो मिलता नहीं है, इसलिए घर पर ही वह फैशनेबल कपड़े पहन कर घूमती रहती है।

फिल्म के दूसरे हाफ में कहानी में ढीलापन आता है। कई बातों को दोहराया जाता है, जिससे फिल्म की रफ्तार सुस्त हो जाती है। यहां पर जो थ्रिल पैदा होना था, उसमें कमी लगती है। 35 करोड़ रुपये को ढूंढने की छटपटाहट संजू के किरदार में नहीं दिखाई देती है। लेकिन कहानी की कमजोरी पर निर्देशक राजकुमार गुप्ता का प्रस्तुतिकरण भारी पड़ता है।

बैंक रॉबरी, फोन सेक्स वाला सीन, रोडसाइड बैठने वाले बाबा वाला सीन, सब्जी खरीदकर लोकल ट्रेन में आने वाला किरदार के जरिये अच्छी कॉमेडी की गई है। उतार-चढ़ाव के जरिये निर्देशक दर्शकों की उत्सुकता को बढ़ाने में कामयाब होते हैं कि 35 करोड़ रुपये संजू ने कहां छिपाए हैं। लेकिन जब इस रहस्य से पर्दा हटता है तो कहानी की कमजोरी सामने आती है।


परवेज शेख द्वारा लिखी कहानी में कुछ सवाल पैदा होते है? संजू को ही इतने सारे रुपये छिपाने की जिम्मेदारी क्यों दी जाती है? तीनों मिलकर भी कही पैसे छिपा सकते थे? इदरीस और पंडित उस पर इतना भरोसा क्यों करते हैं? इतनी बड़ी बैंक रॉबरी के बावजूद पुलिस का कोई रोल फिल्म में क्यों नजर नहीं आता? फिल्म का अंत खोदा पहाड़ निकली चुहिया कहावत पर सही बैठता है।

इमरान हाशमी ने एक ऐसे आलसी इंसान का किरदार निभाया है जिसे घर पर पड़े रहकर टीवी देखना पसंद है। याददाश्त के आने-जाने के कारण वह ‘घनचक्कर’ बना फिरता रहता है। हाशमी ने यह किरदार अच्छे से निभाया है।

विद्या बालन ने कैरेक्टर की डिमांड पर लाउड एक्टिंग की है। उनका रोल बहुत दमदार नहीं है, लेकिन अपने अभिनय से उन्होंने कैरेक्टर को अच्छा-खासा आयाम दिया है। राजेश शर्मा और नमित दास ने अपने किरदारों को कैरीकेचर नहीं बनने दिया है और अच्छी कॉमेडी की है।

खास बात यह कि तमाम कमजोरी के बावजूद ‘घनचक्कर’ बोर नहीं करती और समय अच्छे से कट जाता है।

बैनर : यूटीवी मोशन पिक्चर्स

निर्माता :
रॉनी स्क्रूवाला, सिद्धार्थ रॉय कपूर

निर्देशक :
राजकुमार गुप्ता

संगीत :
अमित त्रिवेदी

कलाकार :
इमरान हाशमी, विद्या बालन, राजेश शर्मा, नमित दास, प्रवीण डबास

सेंसर सर्टिफिकेट : यूए * दो घंटे 17 मिनट 47 सेकंड

